Udlejningen af danske sommerhuse går igen langsomt fremad, og det er godt nyt for Nordjylland, hvor der er mange sommerhuse. For første gang siden den globale finanskrise i 2008 nåede udlejningen i 2012 op på 15,7 millioner overnatninger. Det er to procent bedre end året før og det højeste siden 2007. Sommerhusene var sidste år udlejet i 510.000 uger eller et procentpoint mere end i 2011. Primært fordi flere danskere valgte at holde ferie herhjemme. De danske udlejninger steg med fem procent til 109.000 feriehus-uger. Den vigtige udlejning til tyskerne blev samtidig stabiliseret på 362.000 feriehus-uger. - Det er glædeligt i lyset af, at sidste sommer var rigtig, rigtig skidt, siger direktør for Feriehusudlejernes Brancheforening, Carlos Villaro Lassen. - For første gang i 30 år havde vi ikke totalt udsolgt i højsæsonen i juli. Men det er hentet ind gennem blandt andet en flot efterårsperiode med strålende vejr. Tyskerne tegnede sig for 10,4 millioner overnatninger i danske feriehuse i 2012. De danske familier udgjorde 3,8 millioner og øvrige nationaliteter 1,6 millioner overnatninger.

Opsummering:
Udlejningen af sommerhuse var sidste år på 15,7 millioner overnatninger. Det er det højeste i seks år.